Marketingo agentūra

Marketingo agentūra Rinkodara – įmonė, kuri klientams už tam tikrą mokestį siūlo plataus spektro marketingo paslaugas, dalyvauja rinkos analizės, produkto arba paslaugos prekinio ženklo vystymo, klientų pritraukimo procesuose.

Marketingo paslaugas teikiančių agentūrų skirstymas 

Marketingo agentūra arba rinkodaros agentūra (angl. Full service agency) – teikia visas su marketingu susijusias paslaugas. Tai apima visų marketingo veiksmų esančių 7P marketingo komplekso modelyje planavimą, įgyvendinimą bei monitoringą. Profesionalai dirbantys marketingo agentūroje turi patirties atliekant rinkos tyrimus, kuriant prekės ženklo strategiją, tobulinant produkto koncepciją, sudarant bei įgyvendinant rinkodaros planus ir kita. Marketingo agentūra nėra tas pats, kas reklamos, viešųjų ryšių, personalo atrankų agentūros, nes jos veiklos sritis yra daug platesnė. Dirbdama su klientu marketingo agentūra rūpinasi marketingo veiksmų visuma, ir todėl dažnai gali atlikti specializuotų komunikacijos agentūrų siūlomas paslaugas.

Specializuotos komunikacijos agentūros (angl. Specialized service agency)- agentūros teikiančios tik tam tikros marketingo srities paslaugas.

Specializuotos komunikacijos agentūros toliau skirstomos į kategorijas pagal konkrečią veiklos sritį:

• Viešųjų ryšių agentūra (angl. PR agency)

• Skaitmeninės rinkodaros agentūra (angl. Digital marketing agency)

• Komunikacijos agentūra (angl. Communication agency)

• Reklamos agentūra (angl. Advertising agency)

• Rinkos tyrimų agentūra (angl. Market research agency)

• Ženklodaros agentūra (angl. Branding agency)

Marketingo agentūros veiklos sritis 

Prekės ženklo vystymas

Viena pirminių marketingo agentūrų siūlomų paslaugų yra kliento prekės ženklo vystymas. Tai yra procesas apimantis prekės ženklo analizavimą, planavimą bei kūrimą. Šį procesą galima suskirstyti į kelis veiksmus:

• Identiteto kūrimas – išgryninama prekės ženklo misija, istorija, vertybės.

• Pozicionavimas – atsižvelgiant į rinką siekiama, kad vartotojai suvoktų prekės ženklo išskirtinumą konkurentų kontekste, susietų prekės ženklą su tam tikromis tik jam būdingomis savybėmis.

• Dizainas – siekiama vizualiai atskleisti prekės ženklo savybes – kuriamas logotipas, prekinė išvaizda ir kita.

• Prekės ženklo registravimas – vykdomas teisinis prekės ženklo registravimas bei apsaugojimas.

Prekės ženklo integravimas į marketingo kompleksą

Darbas su prekės ženklo marketingu apima visas sritis išskirtas marketingo komplekso modelyje.
Tradicinį marketingo komplekso modelį sudarė keturi elementai apimantys tam tikrus sprendimus bei veiksmus, turinčius įtakos produkto arba paslaugos sėkmei. Šį modelį 1960 m. sukūrė amerikiečių marketingo specialistas, akademikas E. Jerome McCarthy. 4P marketingo kompleksą (4P marketing mix) sudarė šie elementai:

• Prekė (product): produkto vystymas, apipavidalinimas bei užtikrinimas, jog įmonės siūlomi produktai bei paslaugos atitinka vartotojų lūkesčius.

• Kaina (price): tinkamų kainų nustatymas, jų reguliavimas atsižvelgiant į rinkos situaciją.

• Vieta, paskirstymas (place): efektyvus prekių paskirstymas po pardavimo kanalus, sklandaus produktų judėjimo nuo gamintojų iki vartotojų grupių užtikrinimas.

• Rėmimas (promotion): įvairių pirkimus didinančių veiklų visumos planavimas- įvairaus pobūdžio reklamos, produkto komunikacija, viešieji ryšiai, specialūs pasiūlymai ir kita.

Šiais laikais marketingo agentūros dirbdamos dažniausiai remiasi išplėstiniu marketingo komplekso modeliu. Šis modelis atsirado 1981 m. B. Booms ir M. Bitner papildžius anksčiau sukurtą 4P marketingo komplekso modelį. Atnaujintas modelis buvo pavadintas 7P marketingo kompleksu (7P marketing mix). Tai reiškia, jog darbas su kliento prekės ženklo marketingu gali apimti dar tris papildomus marketingo elementus, kurie yra:

• Žmonės (angl. people): tinkamų darbuotojų pasirinkimas, darbuotojų kvalifikacijos kėlimas, įmonės kultūros formavimas.

• Procesai (angl. process): produkto arba paslaugos kokybės standartų palaikymas, laiko bei piniginių išteklių optimizavimas.

• Fizinė aplinka (angl. physical evidence): fizinės aplinkos, kurioje parduodama prekė, arba teikiama paslauga parinkimas.